**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.03.2024, ora 08:00 – 10.03.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.03.2024, ora 07:00**

**RÂURI**

**Debitele au fost relativ staționare** pe râurile din bazinele hidrografice: Jiu, Olt, Vedea, Argeş, Ialomița, Siret, Prut şi pe cele din Dobrogea

Pe celelate râuri debitele au fost, în general, în scădere, exceptând cursul inferior al Timişului unde au fost în creştere prin propagare.

Debitele se situează la valori peste mediile multianuale lunare pe râurile din bazinele hidrografice: Vișeu, Someșul Mare, Someșul Mic, Mureș (exceptând Târnavele), Bega, bazinele superioare ale Crișurilor, Jiului, Cibinului, Lotrului, bazinul superior şi mijlociu al Bistriței, cursul mijlociu şi inferior al Prutului și pe unii afluenți din bazinul mijlociu al Oltului.Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Crasna, Moravița, Vedea, Argeș, Rm. Sărat, Bârlad, bazinul inferior al Bistriței, cursul Ialomiței, pe afluenții Trotuşului și Prutului, pe unii afluenți din bazinele inferioare ale Jiului, Oltului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Siret, Prut şi cele din Dobrogea unde vor fi staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 09-10.03.2024 a fost în scădere, având valoarea de 5800 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere pe sectorul Gruia – Vadu Oii și relativ staționare pe sectorul Brăila – Tulcea.

**Debitul la intrarea în țară (secțiunea Baziaș) va fi în scădere (5700 m3/s).**

În aval de Porţile de Fier, debitele vor fi în scădere pe sectorul Gruia – Galați și relativ staționare pe sectorul Isaccea – Tulcea.

***Se situează în faza I de apărare următoarele sectoare de dig:***

- Tudor Vladimirescu, Sf. Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 09.03.2024, ora 08:00 –10.03.2024, ora 06:00**

**ÎN ŢARĂ**

Valorile termice diurne au fost în creștere și mai ridicate decât în mod normal la această dată. Cerul a fost variabil, temporar noros în nord-vestul, centrul și sud-estul teritoriului, iar noaptea în vest, sud-vest și centru. A plouat slab și pe arii restrânse în Banat, Oltenia, vestul și sudul Crișanei, precum și la munte, iar pe crestele Carpaților Meridionali a fulguit. Vântul a suflat slab și moderat. La ora 20 era strat de zăpadă în zona montană și măsura, în platformele stațiilor meteorologice, până la 136 cm la Bâlea Lac. Temperaturile maxime s-au încadrat între 7 grade la Joseni, Miercurea Ciuc și Toplița și 16 grade la Vărădia de Mureș, Reșița, Oravița, Gurahonț și Lugoj. La ora 6 se înregistrau valori termice cuprinse între -8 grade la Miercurea Ciuc și 10 grade la Lugoj și Reșița. Dimineața s-a semnalat ceață pe alocuri în Crișana, Oltenia și izolat în Muntenia.

*Observaţii: de ieri, de la ora 6, au fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Craiova și 1 de către SRPV Bacău.*

**LA BUCUREŞTI**

Valorile termice diurne au fost în creștere față de intervalul precedent și au depășit media climatologică specifică datei. Cerul a fost temporar noros în prima parte a zilei și în ultimele ore ale intervalului și mai mult senin în rest. Vântul a suflat în general slab. Temperatura maximă a fost de 13 grade la Afumați și Băneasa și 14 grade la Filaret. La ora 6 se înregistrau -3 grade în Băneasa, -2 grade la Afumați și 1 grad la Filaret.

**3. Prognoza meteorologică în intervalul 10.03.2024, ora 08:00 –11.03.2024, ora 08:00**

**ÎN ŢARĂ**

Vremea se va încălzi și va fi mai caldă decât în mod normal la această dată, cu precădere în vestul țării. Temperaturile maxime se vor situa în general între 10 și 18 grade, iar cele minime între 0 și 11 grade, mai scăzute în depresiunile Carpaților Orientali până spre -4 grade. Ziua cerul va fi temporar noros în regiunile vestice și sud-vestice, unde pe arii restrânse va ploua slab, iar la munte precipitațiile vor fi mixte și variabil în rest. Noaptea norii se vor extinde în cea mai mare parte a țării și va ploua în Maramureș, local în Banat, Crișana, Transilvania și pe suprafețe mai mici în Oltenia, Moldova și posibil în vestul și sud-vestul Munteniei, în timp ce, la munte, la altitudini de peste 1600 m, vor fi și precipitații sub formă de lapoviță și ninsoare. Vântul va sufla slab și moderat, cu intensificări pe crestele masivelor sudice, unde la rafală se vor atinge viteze de 70...90 km/h și pe arii restrânse și la viteze mai mici și în rest, în special în Banat, unde rafalele vor fi în general de 45...55 km/h. Pe alocuri, în special în regiunile extracarpatice, dimineața și noaptea va fi ceață.

**LA BUCUREŞTI**

Vremea va fi caldă pentru această dată. Cerul va fi variabil, cu înnorări în a doua parte a intervalului. Vântul va sufla slab și moderat. Temperatura maximă va fi de 14…15 grade, iar cea minimă de 2...4 grade. Dimineața și noaptea vor fi condiții de ceață.

1. ***CALITATEA APELOR***

**1. Pe fluviul Dunărea**

***Administrația Națională Apele Române*** revine cu informații privind sesizarea primită în data de 08.03.2024, în jurul orei 22:00, de la Căpitănia Portului Bechet despre nava tip împingător Mercur 201, aparţinând C.N.F.R. NAVROM S.A. Galaţi, aflată pe fluviul Dunărea în convoi format din 8 unităţi şi încărcată cu 933 tone fosfat natural vrac, care a suferit o avarie la şlepul numărul 6, în zona localităţii Gighera (km fluvial 699), județul Dolj**.**

La faţa locului s-au constatat următoarele:

- situaţia este sub control, se intervine pentru scoaterea apei din şlepul numărul 6 cu ajutorul pompelor, nefiind pericol de scufundare;

- în fluviul Dunărea se deversează apa din şlepul nr. 6 fără a avea o turbiditate modificată faţă de cea din Dunăre.

Pentru a monitoriza calitativ cursul fluviului Dunărea în zona evenimentului, s-au prelevat patru probe de apă, amonte şi aval de ambarcaţiune, de către Laboratorul de Calitatea Apelor Craiova la intervale de timp diferite (ora 11:00 şi ora 14:00). În urma analizării probelor de apă, valorile înregistrate arată o uşoară modificare a indicatorului P-PO4 şi Pt, în secţiunea amonte faţă de aval, dar care nu schimbă potenţialul ecologic.

Rezultatele analizelor de apă din cele două secţiuni de pe fluviul Dunărea nu confirmă producerea unei poluări cu reziduuri de fosfor.

În jurul orelor 15:00 reprezentanţii navei au golit întreaga cantitate de apă din şlep, a fost identificată gaura de apă în prova babord, s-au pus dopuri şi pene şi s-a asigurat că nu mai sunt alte infiltraţii.

Zona rămîne sub monitorizare de către reprezentanţii A.B.A. Jiu şi S.G.A. Dolj.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

***A.B.A. Dobrogea Litoral*** informează că în data de 09.03.2024, ora 12:40, a fost semnalată prezența unui delfin eșuat pe plaja din localitatea Mamaia, în zona Hotel Vega.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Olt***

Judeţul Braşov

Începând cu data de 21.12.2023 Compania APA Braşov S.A. anunţă începerea diminuării preluării de apă brută din acumularea Săcele – pr. Tărlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în periodele deficitare”). Nu s-au impus restricţii de alimentare cu apă la populaţie.

**DIRECȚIA COMUNICARE**